Document ID: 32006R1679

KOMISIJAS REGULA (EK) Nr. 1679/2006
(2006. gada 14. novembris),
ar ko groza Regulu (EK) Nr. 1973/2004, ar kuru nosaka sīki izstrādātus noteikumus Padomes Regulas (EK) Nr. 1782/2003 piemērošanai attiecībā uz šīs regulas IV un IV a) sadaļā minētajām atbalsta shēmām un atmatā atstātas zemes izmantošanu izejvielu ražošanai
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 29. septembra Regulu (EK) Nr. 1782/2003, ar ko izveido kopīgus tiešā atbalsta shēmu noteikumus saskaņā ar kopējo lauksaimniecības politiku un izveido dažas atbalsta shēmas lauksaimniekiem, un groza Regulas (EEK) Nr. 2019/93, (EK) Nr. 1452/2001, (EK) Nr. 1453/2001, (EK) Nr. 1454/2001, (EK) Nr. 1868/94, (EK) Nr. 1251/1999, (EK) Nr. 1254/1999, (EK) Nr. 1673/2000, (EEK) Nr. 2358/71 un (EK) Nr. 2529/2001 (1), un jo īpaši tās 145. panta c) punktu,
tā kā:
(1)
Ar Regulas (EK) Nr. 1782/2003 79. pantu ir noteikts kultūratkarīgais maksājums par rīsiem, ko piešķir lauksaimniekiem, kas audzē rīsus ar KN kodu 1006 10 saskaņā ar nosacījumiem, kuri izklāstīti minētās regulas IV sadaļas 3. nodaļā.
(2)
Komisijas Regulas (EK) Nr. 1973/2004 (2) 12. pantā ir norādīts, ar kādu nosacījumu var saņemt kultūratkarīgo maksājumu par rīsiem - norādītajai platībai jābūt apsētai reizi gadā. Tomēr Franču Gviānas teritorijai paredzēti divi sēšanas cikli, un maksājumu par rīsiem piešķir, pamatojoties uz vidējo platību, kas ir apsēta katrā no abiem sēšanas cikliem.
(3)
Francijas iestādes plāno pārskatīt rīsu ražošanas sistēmu Gviānā un noteikt tikai vienu ražošanas ciklu uz hektāra un gadā. Šī jaunā ražošanas sistēma ļautu attiecīgajiem ražotājiem noteiktas platības sistemātiski atstāt iekoptā papuvē; tas lielā mērā atrisinātu nezāļu problēmu un dotu pietiekami daudz laika, lai veiktu zemes planēšanu. Tad varētu ietaupīt ūdeni un samazināt fitosanitāro produktu lietošanu. Šī sistēma ļautu arī labāk plānot darba laiku, ietaupīt materiālus un tādējādi samazināt šīs nozares kopējās izmaksas. Lai šo jauno ražošanas sistēmu varētu īstenot, jāpieņem kārtība, kādā aprēķināms kultūratkarīgais maksājums par rīsiem Franču Gviānā, un jāparedz, ka to aprēķina, pamatojoties tikai uz vienu sēšanas ciklu gadā, ko veic vēlākajā no abiem iepriekš noteiktajiem datumiem jeb vēlākais 30. jūnijā pirms attiecīgās ražas novākšanas.
(4)
Tā kā Francija un Spānija kopš 2006. gada piemēro vienotā platībmaksājuma shēmu un iespēju, kas paredzēta Regulas (EK) Nr. 1782/2003 66. panta a) punktā, tad saskaņā ar minētās regulas 101. panta ceturto daļu minēto dalībvalstu pamatplatības, kuras norādītas Regulas (EK) Nr. 1973/2004 IV pielikumā, jāsamazina par to hektāru skaitu, kas atbilst tiesībām atstāt zemi atmatā. Skaidrības labad no šā pielikuma jāsvītro ieraksti, kas attiecas uz dalībvalstīm vai dalībvalstu reģioniem, kuros vienotais platībmaksājums par laukaugiem no 2006. gada 1. janvāra vairs nav spēkā, un saskaņā ar Regulas (EK) Nr. 1782/2003 XI.b pielikumu tur jāieraksta pamatplatības Maltā un Slovēnijā, kur piemēro vienoto platībmaksājumu par laukaugiem.
(5)
Tā kā Regulas (EK) Nr. 1973/2004 131. panta 2. punkta a) apakšpunkta grozījumā, kuru izdarīja ar Regulu (EK) Nr. 1250/2006, netika ņemts vērā pieteikumu iesniegšanas termiņš, ko noteica ar Regulas (EK) Nr. 1973/2004 121. panta 1. punkta otro daļu, šī aizmāršība ir jālabo. Ņemot vērā minēto termiņu, jānosaka tāds datums pēc 28. februāra, līdz kuram dalībvalstis var paziņot par to liellopu skaitu, izņemot teļu, par kuru iesniegts kaušanas piemaksas pieprasījums.
(6)
Regulas (EK) Nr. 1973/2004 106. panta 2. punktā un VI, XI, XII un XVIII pielikumā pēc grozījumiem, kas izdarīti ar Regulu (EK) Nr. 1250/2006, ieviesušās dažas kļūdas.
(7)
Tā kā attiecībā uz vienoto platībmaksājumu par laukaugiem, kurš paredzēts Regulas (EK) Nr. 1782/2003 100. pantā, noteiktā kopējā platība, ko izmanto samazinājuma koeficienta aprēķināšanai, kā arī iespējamā galīgā pārsniegšanas norma jāpaziņo Komisijai vēlākais 15. novembrī, ņemot vērā Regulas (EK) Nr. 1973/2004 IV pielikumā norādītās pamatplatības, tad IV pielikumu jaunajā redakcijā - ar šīs regulas izdarītajiem grozījumiem - jāpiemēro no 2006. gada 1. novembra.
(8)
Tāpēc ir jāgroza un jālabo Regula (EK) Nr. 1973/2004.
(9)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
1. pants
Regulu (EK) Nr. 1973/2004 groza šādi:
1)
Regulas 12. pantu aizstāj ar šādu:
“12. pants
Sēšanas datumi
Lai atbilstu kritērijiem graudaugu piemaksām rīsiem, norādītajai platībai jābūt apsētai vēlākais:
a)
līdz 30. jūnijam pirms attiecīgās ražas Spānijā un Portugālē un Franču Gviānā;
b)
līdz 31. maijam tajās pārējās ražojošajās dalībvalstīs, ieskaitot Francijas valsts pamatteritoriju, kas minētas Regulas (EK) Nr. 1782/2003 80. panta 2. punktā.”.
2)
Atceļ 14. panta 2. punktu.
3)
Regulas 131. panta 2. punkta a) apakšpunktu aizstāj ar šādu:
“a)
ik gadus par informāciju saistībā ar iepriekšējo gadu:
i)
vēlākais līdz 1. februārim - par govju skaitu attiecībā uz to, kuras no piemaksām zīdītājgovīm ir piešķirtas, sadalītas saskaņā ar shēmām, kas minētas Regulas (EK) Nr. 1782/2003 125. panta 2. punkta a) un b) apakšpunktā;
ii)
vēlākais līdz 1. martam - par to liellopu skaitu, izņemot teļus, attiecībā uz kuriem iesniegti kaušanas piemaksas pieteikumi, norādot, vai dzīvnieki ir nokauti vai eksportēti;”.
4)
Regulas IV pielikumu aizstāj ar šīs regulas I pielikuma tekstu.
2. pants
Regulu (EK) Nr. 1973/2004 labo šādi:
1)
Regulas 106. panta 2. punkta ievadfrāzi “XVIII pielikuma 3. daļu” aizstāj ar “XVIII pielikuma 7. daļu”.
2)
Regulas VI pielikumā parindes tekstu aizstāj ar šādu tekstu:
“(*) Pamatplatība atbilstīgi IV pielikumam.”.
3)
Regulas XI pielikumā nosaukuma pirmo rindiņu aizstāj ar šādu tekstu:
“kas minētas 3. panta 1. punkta a) apakšpunkta iii) daļā”.
4)
Regulas XII pielikumā nosaukuma pirmo rindiņu aizstāj ar šādu tekstu:
“kas minētas 3. panta 1. punkta e) apakšpunkta iv) daļā”.
5)
Regulas XVIII pielikumu aizstāj ar šīs regulas II pielikuma tekstu.
3. pants
Šī regula stājas spēkā dienā, kad to publicē Eiropas Savienības Oficiālajā Vēstnesī.
Šīs regulas 1. panta 1. un 2. punktu piemēro no 2007. gada 1. janvāra.
Šīs regulas 1. panta 4. punktu piemēro no 2006. gada 1. novembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 14. novembrī

Labels: 3
19
5
6